Det skulle vise seg at det ikke var noen lett oppgave å få tak i vokalist til den nye gruppa. Page hadde allerede fått avslag hos flere kjente vokalister, deriblant Steve Winwood (Traffic) og Steve Marriott (Small Faces), da han sensommeren 1968 ble tipset om en ung vokalist fra Birmingham-området ved navn Robert Plant. Page og Plant fant raskt tonen, og Plant anbefalte sin venn John Bonham som trommeslager. Sistemann i den nye gruppa ble bassist John Paul Jones, en gammel kjenning av Page fra hans tid som studiomusiker.